Kanzura weMDC Akapambwa neVasori Otaura Ndondo Yaakaona
Pave kubuda kuti humbowo huri kushandiswa nehurumende hwakawanikwa mushure mekunge vasungwa varwadziswa
Kanzura weMDC muWard 3 kuKadoma, VaBothwell Pasipamire, avo vakapambwa mazuva mashoma Muzvare Jestina Mukoko vapambwa, vanoti vakakwanisa kupunyuka vakatiza munyika vachienda kuSouth Africa. VaPasipamire vanoti vakatochwa zvakaipisisa nevanofungidzirwa kuti dzeve sangano revasori kuGoromonzi. VaPasipamire vanoti vairohwa zvakaipisisa vachimanikidzwa kuti vabvume kuti vaida kupidigura hurumende yaVaMugabe vachitumwa naVaTsvangirai uye hurumende yeBritain, America neBotswana. VaPasipamire vaudza Blessing Zulu weStudio7 kuti vakashandisirwawo magetsi kuti vabumwe mhosva dzavaipomerwa. Zvichakadaro, muchuchusi mukuru wehurumende, VaJohannes Tomana, vanoti Muzvare Mukoko vanofanira kugara mujeri sezvo vachigona kukanganisa magariro evanhu munyika. Asi vanorwira kodzero dzevanhu nemagweta vashora mashoko aVaTomana zvikuru. Asi vatiwo mashoko aya haavashamise sezvo VaTomana vari munhu akasarudzwa naVaMugabe. VaTomana vanoti vane humbowo hwekuti Muzvare Mukoko vakapara mhosva yavari kupomerwa. VaPedzisayi Ruhanya vanoongorora nyaya dzezvematongerwo enyika. VaRuhanya vaudza Blessing Zulu weStudio7 kuti VaTomana vari kutaura zvisina maturo Dzimwe Nhau Kubva kuStudio7...